SDP:n lausunto metropolialueen esiselvityksestä 
Lausuntopyyntö VM079:00/2012
Helsingin metropolialueen kehitys on koko maan kehityksen kannalta keskeisen tärkeä.  Nykyinen tilanne, jossa kunnat kilpailevat hyvistä veronmaksajista sekä yrityksistä eivätkä välitä koko seudun edusta, on kestämätön. Tarvitaan alueen yhteisten asioiden hoitamiseen metropolihallintoa ja muutoksia kuntarakenteeseen. Esiselvityksessä on arvioitu oikein ja riittävästi metropolialueen tulevaa kehitystä osana koko maan kehitystä, sekä globaalia kehitystä. Tehty metropolialueen esiselvitys antaa hyvät ja riittävät lähtökohdat sekä metropolihallinnon jatkovalmisteluun että kuntajakoselvitysalueiksi.  
SDP:n mielestä esiselvityksen 3. vaihtoehto, joka sisältää vahvan metropolihallinnon ja vaaleilla valittavan metropolivaltuuston sekä kuntien toteuttavat vapaaehtoiset kuntaliitokset, takaa parhaalla tavalla metropolialueen kehittämisen sekä asukkaiden demokraattiset vaikutusmahdollisuudet.  Jos seudulla toteutuisivat käytännössä kuntaliitokset, joissa päädytään seudulla 4 - 5 kuntaan, niin metropolihallinnon tehtävät voitaisiin harkita toteuttavan esiselvityksessä esitetyn 2.vaihtoehdon pohjalta, joka sekin perustuu vaaleilla valittuun metropolihallintoon, metropolikaavaan, väylärahastoon ja sosiaalisesta asuntotuotannosta vastaavaan liikelaitokseen sekä suuriin vahvoihin peruskuntiin.
Jotta metropolialueella tarvittavat muutokset voidaan toteuttaa vuonna 2015 tai viimeistään vuonna 2017, tulee sekä metropolihallinnon jatkovalmistelu että kuntajakoselvitykset aloittaa mahdollisimman nopeasti. Metropolialueen kehityksen kannalta välttämättä tarvittavan metropolikaavan valmistelu tulee toteuttaa siten, että metropolikaava voidaan ottaa käyttöön viimeistään vuonna 2015. 
Kuntarakenteen uudistamisessa on lähtökohtana, että kunnat selvityksen perusteella päättävät vapaaehtoisesti liittyä yhteen.  Selvityksissä tulee muiden seikkojen lisäksi tulee selvittää, mikä on uuden syntyvän kunnan rooli ja vähintään kuntakohtaiset karkeat tavoitteet koko metropolialueen yhteisten asioiden tavoitteiden toteuttamiseksi mm. metropolialueen kilpailukyvyn, yhdyskuntarakenteen, asuntotuotannon ja maahanmuuton hallinnan osalta. Lisäksi asukkaiden mahdollisuudet osallistua ja vaikuttaa kunnalliseen päätöksentekoon tulee varmistaa ja niitä tulee kehittää nykyisestä. Kuntarakenteen uudistamisessa tulee ottaa huomioon myös metropolialueen sosiaali- ja terveyspalvelun uudistamisen suunnitelmat.
Metropolihallinnon jatkovalmistelussa on metropolihallinto suunniteltava siten, että samalla vähenee hallintotasojen määrä ja hallintokustannukset. Tällöin jatkovalmistelussa on suunniteltava kuntien, kuntayhtyminen, metropolihallinnon sekä valtion aluehallinnon välinen tehtävänjako sekä tarvittavat muutokset maakuntahallintoon. Lisäksi on valmisteltava ao. ministeriöiden kanssa väylärahaston tehtävät ja rahoitus sekä metropolikaavan täsmällinen rakenne. Lainsäädännön yksityiskohtaisen valmistelun lisäksi on arvioitava hallinnon ensimmäisten toimintavuosien osalta metropolihallinnon tehtävät, niitä koskevat tavoitteet, keskeiset toimenpiteet sekä tarvittavat voimavarat ja menot.  Jo alusta alkaen metropolihallinnon toiminnan keskeisenä tavoitteena tulee olla alueen taloudellisen kasvun kannalta avainasemassa olevien asumisen ongelmien ratkaiseminen kestävällä tavalla. 

Helsingissä 17.5.2013
Suomen Sosialidemokraattinen Puolue - Finlands Socialdemokratiska Parti r.p.